Code of Practice
Master of Philosophy and Doctor of Philosophy


PRIFYSGOL METROPOLITAN CAERDYDD
COD YMARFER
YR HOLL RAGLENNI GRADD YMCHWIL




CYNNWYS

1.	CYFLWYNIAD	1
2.	EGWYDDORION Y BRIFYSGOL AR GYFER YMCHWIL	1
3.	PROSESAU SICRHAU ANSAWDD AR GYFER GRADDAU YMCHWIL	2
4.	YR AMGYLCHEDD YMCHWIL	3
5.	YMGEISIO, DERBYN A SEFYDLU	4
6.	Y RHEOLWR YMCHWIL DDOETHUROL	5
7.	GORUCHWYLIO	6
8.	TREFNIADAU CYNNYDD AC ADOLYGU	7
9.	YR ACADEMI DDOETHUROL A HYFFORDDIANT I YMCHWILWYR DOETHUROL	8
10.	ARHOLI	9
11.	CYNRYCHIOLAETH MYFYRWYR A MECANWEITHIAU ADBORTH	10
12.	CWYNION AC APELIADAU	11


Cod Ymarfer
Yr Holl Raglenni Gradd Ymchwil


CYFLWYNIAD

1.1 Mae’r Cod Ymarfer hwn yn amlinellu’r cyfrifoldebau a disgwyliadau cyffredinol ar gyfer pawb sy’n dilyn y rhaglenni gradd ymchwil canlynol ym Mhrifysgol Metropolitan Caerdydd (a elwir ‘y Brifysgol’ o hyn ymlaen):	
· Meistr mewn Athroniaeth (MPhil)
· Meistr mewn Ymchwil [Rheolaeth] (MRes [Rheolaeth])
· Doethur mewn Athroniaeth (PhD)
· PhD drwy Waith Cyhoeddedig (PhD)
· Doethuriaeth Broffesiynol
· Doethur mewn Ymarfer Proffesiynol (DProf)
· Doethur mewn Gweinyddu Busnes (DBA)
· Doethur yn yr Amgylchedd Adeiledig Cynaliadwy (DSBE)
· Doethur mewn Addysg (EdD)
· Doethur mewn Peirianneg (DEng)
· Doethur mewn Rheolaeth (DMan)
· Doethur mewn Hyfforddi Chwaraeon (DSC)
· Doethur mewn Seicoleg Fforensig Gymhwysol (D. Foren. Psych)

1.2 Mae’r ddogfen hon yn amlinellu’r egwyddorion sylfaenol a safonau ymarfer da sy’n sail i ymrwymiad y Brifysgol i’w chymuned Ymchwilwyr Doethurol. Fodd bynnag, nid yw wedi’i bwriadu i ddarparu manylion cynhwysfawr am y prosesau a ddilynir o ddydd i ddydd mewn cysylltiad ag astudio at raddau ymchwil yn y Brifysgol, felly dylid ei darllen ar y cyd â’r Rheoliadau ar Raddau Ymchwil Doethurol, ar gyfer Ymchwilwyr Doethurol y rhaglenni a Addysgir a’r rhaglenni Proffesiynol - y rheoliadau atodol perthnasol a’r Llawlyfr i Ymchwilwyr Doethurol. Mae’r holl ddogfennau ar gael ar yr Academi Ddoethurol i’w gweld ar-lein neu eu lawrlwytho.

1.3 Nod y Cod hwn yw sicrhau cydymffurfio â’r safonau uchaf o ran uniondeb a phroffesiynoldeb wrth gynnal ymchwil a bod safonau ac ansawdd priodol yn cael eu cynnal bob amser ar gyfer dyfarniadau’r holl raglenni gradd ymchwil a gynigir gan y Brifysgol.

1.4 Adolygir y Cod hwn yn rheolaidd yng ngoleuni Cod Ansawdd Asiantaeth Sicrhau Ansawdd (QAA) y DU, canllawiau allanol i’r sector ymchwil a strategaeth, polisi a ffynonellau rheoleiddio’r Brifysgol.

EGWYDDORION Y BRIFYSGOL AR GYFER YMCHWIL

1.5 Fel y nodir yn Fframwaith Llywodraethu Ymchwil y Brifysgol, mae’r Brifysgol yn cydnabod ei rhwymedigaeth i sicrhau bod pawb sy’n ymwneud ag ymchwil yn y sefydliad yn ymdrechu i ddyfnhau ac ehangu gwybodaeth a dealltwriaeth drwy ddulliau arbenigol, cyfrifol a phroffesiynol.

1.6 Gan fod Ymchwilwyr Doethurol a staff sy’n ymwneud ag ymchwil yn rhan annatod o’r gymuned ymchwil, dylent ymgorffori’r egwyddorion a’r arferion a geir yn y Fframwaith Llywodraethu Ymchwil yn eu gwaith a chynnal safonau rhagorol o ran gonestrwydd ac ymarfer academaidd ym mhob agwedd ar eu hymchwil.  

1.7 Mae’r egwyddorion yn cynnwys Cyfrifoldeb, Gonestrwydd, Gweithredu Agored, Atebolrwydd, Cydnabyddiaeth, Trylwyredd a Chynaliadwyedd.

1.8 Mae’r arferion sylfaenol yn cynnwys (ymysg eraill):
· Cynnal safonau proffesiynol agored a gonest yn eu hymchwil drwy sicrhau bod dulliau a chanlyniadau’r ymchwil yn agored i graffu, dadl a thrafodaeth.
· Defnyddio dulliau ymchwil trylwyr sy’n cynnwys prosesau manwl a myfyriol ar gyfer darganfod a dehongli.
· Cydymffurfio â Fframwaith Moeseg y Brifysgol a’r holl brosesau sy’n ymwneud â chymeradwyaeth foesegol i ymchwil.
· Cyfrifoldeb i aros yn ymwybodol o’r gofynion cyfreithiol a pholisi sy’n rheoleiddio eu maes astudio.
· Ystyried yn gynnar sut bydd data sy’n codi o’u hymchwil yn cael eu storio a’u rheoli.
· Bod yn gyfarwydd â pholisi’r sefydliad ar gynaliadwyedd a’r polisïau sy’n gysylltiedig ag ef.

PROSESAU SICRHAU ANSAWDD AR GYFER GRADDAU YMCHWIL

1.9 Mae’r Brifysgol yn gweithredu system llywodraethu academaidd gadarn sy’n sicrhau safonau academaidd ac ansawdd y ddarpariaeth yn y rhaglenni gradd ymchwil a gynigir. Hwylusir y llif gwybodaeth fertigol a llorweddol drwy’r pwyllgorau canlynol:
Y Bwrdd Academaidd yw’r corff penderfynu gweithredol uchaf ar gyfer materion sy’n ymwneud â darpariaeth academaidd y Brifysgol. Mae’n gyfrifol am benderfyniadau pwysig yn ymwneud â datblygiad strategol y rhaglenni astudio ac am ansawdd a safonau dysgu, addysgu ac ymchwil. Mae hefyd yn gyfrifol am wella profiad y myfyriwr yn barhaus, am ymgysylltu â myfyrwyr ac am gyflogadwyedd graddedigion.
Y Pwyllgor Ymchwil ac Arloesi sy’n gyfrifol am arolygu pob agwedd ar ymchwil, arloesi a chofrestru a gweinyddu ar gyfer graddau ymchwil yn y sefydliad. Mae’n cael adroddiadau gan y Grŵp Graddau Ymchwil ar ei weithgareddau ac yn cymeradwyo (neu’n peidio â chymeradwyo) newidiadau a gynigir gan y grŵp hwnnw mewn perthynas â rheoli rhaglenni gradd ymchwil.
Y Grŵp Graddau Ymchwil sy’n adrodd yn uniongyrchol i’r Pwyllgor Ymchwil ac Arloesi ac sy’n gyfrifol am y canlynol: llywodraethu cymorth i Ymchwilwyr Doethurol a’u cynnydd; darparu hyfforddiant i Ymchwilwyr Doethurol, Goruchwylwyr a Chadeiryddion ac Arholwyr Graddau Ymchwil; adolygu adroddiadau Grwpiau Graddau Ymchwil yr Ysgolion a Threfniadau Arholi Ymchwilwyr Doethurol; ac adolygu’n flynyddol reoliadau sy’n ymwneud â graddau ymchwil. Oherwydd hyn, hwn yw’r prif gorff sefydliadol sy’n ymwneud â monitro gweithgarwch graddau ymchwil a chynnydd o ddydd i ddydd. 
Grwpiau Graddau Ymchwil yr Ysgolion: Mae gan bob Ysgol ei Grŵp Graddau Ymchwil sy’n gyfrifol am ystyried a chymeradwyo’r rhan fwyaf o’r materion sy’n gysylltiedig â graddau ymchwil. Mae’r materion hyn yn cynnwys: ceisiadau am gofrestru; trefniadau goruchwylio; Adolygiadau Cynnydd; ceisiadau am newid dull, math neu hyd y rhaglen radd; ceisiadau am newid trefniadau goruchwylio; a cheisiadau am dynnu’n ôl o astudio. Bydd Grwpiau Graddau Ymchwil yr Ysgolion hefyd yn ystyried y Trefniadau Arholi Arfaethedig ar gyfer Ymchwilwyr Doethurol ac mae penderfyniadau a wneir gan y grwpiau hyn yn cael eu porthi’n uniongyrchol i Grŵp Graddau Ymchwil y Brifysgol. 
Y Pwyllgor Ansawdd a Safonau Academaidd sy’n gyfrifol am gynnal safonau a sicrhau ansawdd yn rhaglenni graddau ymchwil a graddau a addysgir y Brifysgol. Cedwir cysylltiad â’r Grŵp Graddau Ymchwil drwy ddynodi cynrychiolydd o’r Grŵp Graddau Ymchwil yn aelod o’r Pwyllgor Ansawdd a Safonau Academaidd.
1.10 Y meysydd allweddol sy’n ymwneud â darparu graddau ymchwil yn y Brifysgol a gaiff eu monitro drwy’r strwythur pwyllgorau academaidd a amlinellwyd uchod yw:
· Darparu amgylchedd ymchwil priodol.
· Dewis, derbyn a sefydlu Ymchwilwyr Doethurol.
· Darparu goruchwyliaeth briodol a digonol.
· Monitro ac adolygu cynnydd Ymchwilwyr Doethurol.
· Datblygu sgiliau ymchwil Ymchwilwyr Doethurol a’u sgiliau eraill.
· Darparu gweithdrefnau asesu priodol.
· Adolygu a monitro ansawdd y ddarpariaeth gan ddefnyddio adborth mewnol ac allanol, cynnwys cynrychiolaeth ac adborth myfyrwyr.
· Darparu prosesau priodol i ddelio’n deg ac effeithlon â phroblemau, cyhuddiadau o gamymddwyn mewn ymchwil, cwynion, apeliadau ac adolygiadau.
3.3	Mae’r Grŵp Graddau Ymchwil a’r Pwyllgor Ymchwil ac Arloesi yn cynnwys cynrychiolaeth o gorff yr Ymchwilwyr Doethurol ac mae’r Bwrdd Academaidd yn cynnwys cynrychiolaeth o’r corff myfyrwyr ehangach.

YR AMGYLCHEDD YMCHWIL

4.1	Mae Strategaeth Ymchwil ac Arloesi y Brifysgol yn amlinellu gweledigaeth y sefydliad ar gyfer cyfeiriad ymchwil.
4.2	Nod y Brifysgol yw meithrin amgylchedd ymchwil lle mae Ymchwilwyr Doethurol yn cael pob cymorth i gyflawni eu gweithgareddau ymchwil, wrth gaffael sgiliau priodol sy’n ymwneud â’u datblygiad personol a phroffesiynol ac wrth ffurfio perthnasoedd proffesiynol ystyrlon gydag ymchwilwyr eraill y tu mewn a’r tu allan i’r sefydliad.  
4.3	Cyn cynnig lle i astudio yn y Brifysgol i’r ymgeisydd, gwneir pob ymdrech i sicrhau bod arbenigedd digonol ar gael i ddarparu cymorth drwy oruchwylio ar gyfer pwnc yr ymchwil a bod digon o gymorth technegol a gweinyddol ar gael. Oherwydd hyn, bydd y cynnig i astudio yn cael ei estyn dim ond i’r darpar fyfyrwyr hynny sy’n cwrdd â meini prawf cymhwystra’r Brifysgol ac sy’n cynnig prosiect sy’n ymwneud â maes lle mae profiad o weithgarwch ymchwil yn y Brifysgol.
4.4	Bydd y Brifysgol yn sicrhau, unwaith y bydd Ymchwilwyr Doethurol wedi’u cofrestru, y bydd adnoddau digonol yn cael eu darparu iddynt i gwblhau eu hastudiaethau o fewn cyfnod hwyaf perthynol yr ymgeisyddiaeth. Darperir manylion yn y Llawlyfr i Ymchwilwyr Doethurol am y disgwyliadau sylfaenol o ran adnoddau ar gyfer Ymchwilwyr Doethurol mewn perthynas â mynediad at fannau gweithio, gwasanaethau cymorth a hyfforddiant.

YMGEISIO, DERBYN A SEFYDLU

5.1	Pwrpas y broses ymgeisio yw sicrhau bod unigolion sy’n cael cynnig lle yn y Brifysgol yn rhai sydd â chymhwystra priodol ac sy’n barod i gwblhau eu prosiect ymchwil yn llwyddiannus ac o fewn y cyfnod ymgeisyddiaeth hwyaf sy’n briodol. Darperir gwybodaeth am y dyfarniadau a gynigir gan y Brifysgol ym mharagraff 1.1.  
5.2	Mae’r broses derbyn yn glir ac yn cael ei chymhwyso’n gyson. Ceir yr holl fanylion am ofynion mynediad yn y Rheoliadau ar Raddau Ymchwil Ddoethurol ac mae’r holl wybodaeth am bob agwedd ar y broses derbyn ar gael drwy wefan y Brifysgol.  
5.3	Mae’n ofynnol gan y Brifysgol fod pob cais yn cael ei werthuso gan o leiaf ddau aelod staff academaidd a fydd, fel arfer, yn aelodau o Grŵp Graddau Ymchwil yr Ysgol berthynol. Os bernir bod yr ymgeisydd yn addas a bod y maes ymchwil arfaethedig yn un y gellir ei oruchwylio o fewn y capasiti sydd ar gael, yna gwahoddir yr ymgeisydd i gael cyfweliad. Cynhelir y cyfweliad gan o leiaf ddau academydd, y bydd y ddau ohonynt wedi derbyn hyfforddiant priodol mewn gweithdrefnau dewis a derbyn.
5.4	Os bydd y panel cyf-weld yn cytuno y dylid cynnig lle i astudio yn y Brifysgol i’r ymgeisydd, yna anfonir y penderfyniad hwn ymlaen i Ddeon yr Ysgol i’w gymeradwyo. Bydd yr Ysgol yn penderfynu ar sail ystyriaeth i addasrwydd yr ymgeisydd, capasiti’r tîm goruchwylio arfaethedig a’i addasrwydd i drafod y pwnc ac a oes digon o gyllid ac adnoddau ar gael i gynnal yr ymgeisydd.    
5.5	Hysbysir yr ymgeisydd am ganlyniad y broses cyf-weld cyn gynted â phosibl ac o fewn pedair wythnos fel arfer. Unwaith y bydd wedi cael cynnig lle i astudio, rhoddir gwybod i’r ymgeisydd ba bryd y bydd yn gymwys i gofrestru a bydd yn ofynnol iddo wneud hynny drwy’r broses cofrestru ar-lein. Darperir holl fanylion y broses cofrestru ar wefan y Brifysgol.
5.6	Ar gyfer y rhaglenni MPhil, PhD, Doethuriaeth Broffesiynol a Seicoleg Fforensig Gymhwysol, mae’r Brifysgol yn cynnig tri phwynt cofrestru swyddogol ym mhob blwyddyn academaidd, sef ym Medi, Ionawr ac Ebrill fel arfer. Y pwyntiau cofrestru ar gyfer y rhaglen PhD drwy Waith Cyhoeddedig yw Medi ac Ebrill. Mae’r rhaglenni Doethur mewn Hyfforddi Chwaraeon a Doethur mewn Rheolaeth yn cynnig un pwynt cofrestru ym mis Medi a mis Hydref, yn y drefn honno. Os bydd myfyriwr yn cofrestru ar bwynt arall yn ystod y flwyddyn, yna ei ddyddiad dechrau swyddogol fydd yr un agosaf i’r pwynt cofrestru swyddogol. 
5.7	Bydd myfyrwyr sydd newydd gofrestru ar gyfer graddau ymchwil yn cael gwahoddiad drwy hynny i Ddiwrnod Cwrdd a Chyfarch i Ymchwilwyr Doethurol ac i’r wythnos Sefydlu. Trefnir y diwrnod Cwrdd a Chyfarch ar y diwrnod cyntaf wrth gofrestru. Trefnir i gynnal yr wythnos Sefydlu bythefnos ar ôl y diwrnod Cwrdd a Chyfarch.  
5.8	Pwrpas y diwrnod Cwrdd a Chyfarch yw rhoi cyfle buan i’r Ymchwilwyr Ddoethurol ymgysylltu ag aelodau staff allweddol sy’n gysylltiedig â graddau ymchwil. Pwrpas yr wythnos Sefydlu yw darparu cyflwyniad i astudiaethau Ymchwil Ddoethurol yn y Brifysgol ac i bynciau allweddol sy’n berthnasol i gamau cyntaf y siwrnai ymchwil ddoethurol. Yn ogystal ag wythnos Sefydlu’r Brifysgol, bydd Ymchwilwyr Doethurol yn cymryd rhan mewn digwyddiad sefydlu yn yr Ysgol sydd â’r amcan o ddarparu cyflwyniad mwy lleol i ofynion y maes pwnc neu ddisgyblaeth benodol.
5.9	Wrth gael eu sefydlu, bydd Ymchwilwyr Doethurol yn cael mynediad at y Cod Ymarfer hwn yn ogystal â’r rheoliadau sy’n berthynol i’r dyfarniad y maent wedi cofrestru ar ei gyfer ac at y Llawlyfr i Ymchwilwyr Doethurol.	

Y RHEOLWR YMCHWIL DDOETHUROL

6.1	Mae cynnydd yr Ymchwilwyr Doethurol yn cael ei reoli a’i fonitro drwy’r llwyfan ar-lein, y Rheolwr Ymchwil Ddoethurol. Mae’r gallu i gael mynediad i’r Rheolwr Ymchwil Ddoethurol yn gysylltiedig â chyfrif e-bost yr Ymchwilydd Doethurol: darperir manylion am hyn i’r Ymchwilydd Doethurol yn dilyn cofrestru. Bydd pob cyfathrebu â’r Ymchwilwyr Doethurol yn ymwneud â’u rhaglen astudio, yn cynnwys rhybuddion a roddir drwy’r Rheolwr Ymchwil Ddoethurol, yn digwydd drwy eu cyfrif e-bost Ymchwilydd Doethurol. Felly, dylai Ymchwilwyr Doethurol sicrhau eu bod yn edrych ar y cyfrif e-bost hwn yn rheolaidd, neu drefnu i’r holl gyfathrebiadau a geir drwy’r cyfrif hwn gael eu hanfon ymlaen i gyfeiriad e-bost arall. 
6.2	Y prosesau a gwblheir ar y Rheolwr Ymchwil Ddoethurol yw:
· I’r rheini a gofrestrwyd cyn Medi 2020: 
· Llunio a chymeradwyo Adolygiad Hyfforddiant Ymchwil
· Llunio a chymeradwyo’r Cynnig Gradd Ymchwil
· Llunio a chymeradwyo Adroddiadau Monitro Blynyddol
· Trosglwyddo o MPhil/PhD i PhD
· I’r rheini a gofrestrwyd ar ôl Medi 2020:
· Llunio a chymeradwyo Adolygiadau Cynnydd
· Ar gyfer yr holl Ymchwilwyr Doethurol:
· Cofnodi cyfarfodydd y tîm goruchwylio
· Ceisiadau am newid y Rhaglen Ddoethurol sy’n cael ei hastudio
· Ceisiadau am wneud newidiadau mewn tîm goruchwylio
· Ceisiadau am wneud newidiadau yn y dull astudio
· Ceisiadau am ymgymryd â ‘seibiant astudio’ neu am ailafael mewn astudio
· Ceisiadau am ymestyn y cyfnod ymgeisyddiaeth hwyaf mewn amgylchiadau eithriadol
· Ceisiadau am dynnu’n ôl o’r rhaglen
· Llunio a chymeradwyo Trefniadau Arholi Arfaethedig
· Cyflwyno traethawd ymchwil (neu waith cyfatebol) a’r prosesau arholi dilynol
6.3	Mae pob un o’r prosesau wedi’i chysylltu â llif gwaith a’r rhan fwyaf ohonynt yn galw am fewnbwn gan yr Ymchwilydd Doethurol, ei dîm goruchwylio, Grŵp Graddau Ymchwil yr Ysgol ac, ar gyfer rhai prosesau, gan Gadeirydd Grŵp Graddau Ymchwil y Brifysgol er mwyn eu cwblhau. Yn achos Ymchwilwyr Doethurol a gofrestrwyd o fis Medi 2020, bydd Cynghorydd Cynnydd Annibynnol hefyd yn cymryd rhan ym mhrosesau’r Adolygiad Cynnydd. Mae canllawiau ar ddefnyddio’r Rheolwr Ymchwil Ddoethurol wedi’u cynnwys yn yr adran o’r Academi Ddoethurol sy’n ymwneud â’r Rheolwr Ymchwil Ddoethurol.

GORUCHWYLIO

7.1	Mae’r Brifysgol yn ystyried bod goruchwylio yn bartneriaeth rhwng yr Ymchwilydd Doethurol ac aelodau ei dîm goruchwylio, a hawliau a chyfrifoldebau gan bob un ohonynt sydd wedi’u dangos yn y Llawlyfr i Ymchwilwyr Doethurol ac yn y Llawlyfr Goruchwylydd Ymchwil Ddoethurol.
7.2	Bydd o leiaf ddau oruchwylydd gan bob Ymchwilydd Doethurol a dim mwy na thri fel arfer. Bydd o leiaf un aelod o’r tîm goruchwylio yn aelod o staff academaidd y Brifysgol sydd â chontract sy’n cyfateb i leiaf 0.2 o swydd amser llawn. Penodir un o’r goruchwylwyr yn Gyfarwyddwr Astudiaethau neu’n Gydgysylltydd Tîm Goruchwylio a chanddo gyfrifoldeb cyffredinol dros waith y tîm goruchwylio. Ceir rhagor o fanylion am y rolau yn y Llawlyfr i Ymchwilwyr Doethurol a’r Llawlyfr Goruchwylydd Ymchwil Ddoethurol.
7.3	Enwir y tîm goruchwylio yn ystod y broses ymgeisio gan Grŵp Graddau Ymchwil yr Ysgol berthynol cyn cymeradwyo’r argymhelliad i gynnig lle i astudio. Er mwyn gallu cymeradwyo’r tîm goruchwylio, bydd yn rhaid i’w aelodau gyda’i gilydd fod wedi cwblhau o leiaf ddwy Radd Ddoethurol yn llwyddiannus ar lefel y dyfarniad y cofrestrwyd y myfyriwr ar ei gyfer. Bydd gwybodaeth hefyd gan y tîm am y maes astudio arfaethedig a’i gefndir damcaniaethol.
7.4	Er mwyn sicrhau bod Ymchwilwyr Doethurol yn cael digon o amser goruchwylio, caniateir i Oruchwylwyr a Chyfarwyddwyr Astudiaethau a gymeradwywyd gael goruchwylio hyd at nifer penodol o fyfyrwyr ar unrhyw adeg a rhoddir ystyriaeth i lwyth gwaith goruchwylio presennol yr aelodau o’r tîm arfaethedig cyn cymeradwyo’r tîm. Ar hyn o bryd, caniateir i aelodau staff oruchwylio cyfanswm o wyth Ymchwilydd Doethurol (FTE[footnoteRef:1]) gydag uchafswm o chwe Ymchwilydd Doethurol FTE fel Cyfarwyddwr Astudiaethau neu Gydgysylltydd Tîm Goruchwylio2. Er mwyn hwyluso profiad yr Ymchwilydd Doethurol a rhoi ystyriaeth i lwyth gwaith y goruchwylwyr a’r gallu i ddarparu goruchwyliaeth ym mhob ysgol, y dyraniad ar gyfer pob Ymchwilydd Doethurol rhan-amser dan oruchwyliaeth yw 0.8 FTE. Ceir manylion mwy penodol am y Capasiti Goruchwylio Mwyaf yn y Llawlyfr Goruchwylydd Ymchwil Ddoethurol. [1:  Ystyr FTE yw cyfwerth ag amser llawn. Byddai Ymchwilydd Doethurol amser llawn yn cyfateb i 1
2 Mae’r uchafswm o chwe goruchwyliaeth fel Cyfarwyddwr Astudiaethau neu Gydgysylltydd Tîm Goruchwylio yn un cronnol ar gyfer y ddwy rôl.] 

7.5	Pennwyd gofynion sylfaenol ar gyfer rolau goruchwylio o ran gweithgarwch a phrofiad ymchwil ac mae Grŵp Graddau Ymchwil y Brifysgol yn cadw cofnod o’r holl unigolion hynny sydd wedi’u cymeradwyo i gyflawni pob un o’r rolau. Bydd pob cais am ymgymryd â rolau goruchwylio yn cael ei ystyried a’i gymeradwyo, neu beidio, gan Grŵp Graddau Ymchwil yr Ysgol.
7.6	Nodir y meini prawf ar gyfer cymeradwyo pob un o’r rolau Goruchwylio yn y Llawlyfr Goruchwylydd Ymchwil Ddoethurol. Yn ogystal â’r angen i ddangos tystiolaeth o gyflawni’r meini prawf penodedig, rhaid i ymgeiswyr ymrwymo hefyd i gymryd rhan mewn sesiynau hyfforddi penodol a drefnir gan y Brifysgol yn ystod y cyfnod cynnar ar ôl ymgymryd â’r rôl ac yn flynyddol ar ôl hynny.
7.7	Mae’n hollbwysig bod cysylltiad rheolaidd rhwng yr Ymchwilydd Doethurol a’r tîm goruchwylio er mwyn sicrhau cynnydd amserol a chwblhau astudiaethau. Awgrymir y dylai Ymchwilwyr Doethurol amser llawn gwrdd ag o leiaf un aelod o’u tîm bob pythefnos ar y lleiaf. Mae hyn yn neilltuol o bwysig yn ystod camau cyntaf y prosiect.
7.8	Disgwylir y bydd cyfarfodydd ffurfiol rhwng yr Ymchwilwyr Doethurol ac aelodau o’u tîm goruchwylio yn cael eu cynnal o leiaf chwe gwaith y flwyddyn, beth bynnag yw’r dull astudio (h.y., amser llawn neu ran-amser). Pwrpas y cyfarfodydd fydd adolygu cyflawniadau a chynnydd a gosod amcanion ar gyfer cyfnod nesaf yr ymchwil. Rhaid i’r cyfarfodydd gael eu cofnodi’n ffurfiol gan yr Ymchwilydd Doethurol ar y Rheolwr Ymchwil Ddoethurol.
7.9	Mewn achosion lle mae’r Cyfarwyddwr Astudiaethau neu Gydgysylltydd Tîm Goruchwylio wedi cymryd absenoldeb estynedig, bydd aelodau Grŵp Graddau Ymchwil yr Ysgol berthynol yn ymdrechu i sicrhau bod lefelau’r oruchwyliaeth yn ddigonol. Yn ôl yr amgylchiadau, gellid gwneud hyn drwy newid aelodaeth y tîm. Ceir rhagor o ganllawiau ar y prosesau i ddarparu ar gyfer absenoldeb estynedig yn y Llawlyfr Goruchwylydd Ymchwil Ddoethurol.
7.10	Lle mae’r Ymchwilydd Doethurol yn anfodlon ar unrhyw agwedd ar yr oruchwyliaeth y mae’n ei chael, dylai roi gwybod yn y lle cyntaf i Arweinydd Astudiaethau Graddedigion yr Ysgol. Os yw hyn yn anodd neu’n amhriodol, dylai gysylltu â Deon Ymchwil Cyswllt yr Ysgol neu Ddirprwy Gyfarwyddwr Ymchwil y Brifysgol.

TREFNIADAU CYNNYDD AC ADOLYGU

8.1	Mae’n bwysig bod cynnydd boddhaol yn cael ei wneud drwy gydol y cyfnod cofrestru a bod hyn yn ddigon i gadw’r tebygolrwydd o gwblhau’r dyfarniad o fewn y cyfnod ymgeisyddiaeth hwyaf sy’n gymwysadwy. Mae timau goruchwylio yn chwarae rhan hollbwysig wrth sicrhau bod Ymchwilwyr Doethurol wedi’u galluogi i gaffael y sgiliau a’r wybodaeth sydd eu hangen i wneud cynnydd da ar eu rhaglen ymchwil. Fodd bynnag, mae Ymchwilwyr Doethurol a goruchwylwyr yn gydgyfrifol am sicrhau bod amcanion y cynllun ymchwil yn cael eu dal dan sylw a’u haddasu yng ngoleuni unrhyw ddatblygiadau.
8.2	Y prif ddulliau o fonitro cynnydd yw Adolygiadau Cynnydd ffurfiol a chyfarfodydd anffurfiol rhwng yr Ymchwilydd Doethurol a’i dîm goruchwylio. Yn achos Ymchwilwyr Doethurol a gofrestrwyd ar ôl Medi 2020, bydd yr Adolygiadau Cynnydd ffurfiol yn cynnwys Cynghorydd Cynnydd Annibynnol o’r Adolygiad Cynnydd 6 mis ymlaen. Dylai’r holl bartïon gytuno ar amserlen cyfarfodydd arfaethedig ar ddechrau’r rhaglen a dylai’r amserlen hon fod yn gyson â gofynion y Brifysgol o ran amlder y cyfarfodydd (gweler paragraff 7.8). Mae’r Ymchwilydd Doethurol a holl aelodau’r tîm goruchwylio yn gydgyfrifol am sicrhau bod y nifer priodol o gyfarfodydd yn cael eu cynnal.
8.3	Mae’n ofynnol bod yr holl Ymchwilwyr Doethurol yn ailgofrestru bob blwyddyn, ym mhen y flwyddyn ar ôl cofrestru am y tro cyntaf. Er mwyn gwneud hyn, mae Ymchwilwyr Doethurol a gofrestrwyd cyn Medi 2020 yn gorfod cwblhau Adroddiad Monitro Blynyddol. Ni fydd yr Ymchwilydd Doethurol yn gallu symud ymlaen i’r flwyddyn astudio nesaf heb gyflwyno Adroddiad Monitro Blynyddol boddhaol. Mae Ymchwilwyr Doethurol a gofrestrwyd o fis Medi 2020 ymlaen yn gorfod cwblhau Adolygiad Cynnydd yn llwyddiannus. Ceir rhagor o wybodaeth am y broses Monitro Blynyddol ac Adolygu Cynnydd, yn y drefn honno, yn y Rheoliadau Ymchwil Ddoethurol ac yn y Llawlyfr i Ymchwilwyr Doethurol. 
8.4	Mae’r wybodaeth sy’n ofynnol ar gyfer yr Adroddiad Monitro Blynyddol neu’r Adolygiad Cynnydd i gael ei darparu ar ffurf electronig drwy’r Rheolwr Ymchwil Ddoethurol.  
· Ar gyfer y rheini a gofrestrwyd cyn Medi 2020: Cwblheir yr Adroddiad Monitro Blynyddol ar y cyd ar y Rheolwr Ymchwil Ddoethurol gan yr Ymchwilydd Doethurol a’i oruchwylwyr a bydd yn rhoi manylion y cynnydd ar gyflawni amcanion arfaethedig, yr amcanion a bennwyd ar gyfer y flwyddyn i ddod ac yn tynnu sylw at unrhyw rwystrau a allai arafu’r cynnydd ac arwain yn y pen draw at oedi cyn cyflwyno’r traethawd ymchwil. 
· Ar gyfer y rheini a gofrestrwyd o fis Medi 2020 ymlaen: Mae’r Ymchwilydd Doethurol i gwrdd ag aelodau’r tîm goruchwylio erbyn mis 1 (Launchpad) i bennu amcanion a chynllun gwaith ar gyfer y pum mis nesaf. Wedyn, mae Adolygiad Cynnydd i’w gwblhau ym mis 6, 12 ac yn flynyddol ar ôl hynny. Cyn ymgymryd â’r Adolygiadau Cynnydd gyda’r Tîm Goruchwylio a’r Cynghorydd Cynnydd Annibynnol, mae gwybodaeth sy’n gysylltiedig â’r meini prawf a bennwyd i gael ei lanlwytho i’r Rheolwr Ymchwil Ddoethurol gan yr Ymchwilydd Doethurol.
8.5	Yn yr Adroddiad Monitro Blynyddol neu’r Adolygiad Cynnydd, bydd cyfle i Ymchwilwyr Doethurol gyflwyno adran gyfrinachol lle gallant wneud sylwadau am y cyfleusterau a’r adnoddau sydd ar gael a chodi unrhyw faterion y teimlant nad ydynt yn gallu eu cyfeirio i sylw’r tîm goruchwylio. Anfonir yr adran hon yn syth at Gyfarwyddwr Ymchwil ac Astudiaethau Graddedigion y Brifysgol.
8.6	Er mwyn i’r ymgeisydd symud ymlaen i’r flwyddyn gofrestru nesaf, rhaid i’r Adroddiad Monitro Blynyddol neu Adolygiad Cynnydd gael ei gymeradwyo gan Grŵp Graddau Ymchwil yr Ysgol. Felly, mae’n bwysig bod yr Adroddiad Monitro Blynyddol neu Adolygiad Cynnydd yn cael ei gwblhau cyn pen y flwyddyn ar ôl cofrestru gyntaf, fel y bydd digon o amser i’w ystyried gan Grŵp Graddau Ymchwil yr Ysgol cyn i’r cyfnod cofrestru cyfredol ddod i ben.   
8.7	Pe byddai Ymchwilydd Doethurol yn methu â chwblhau Adroddiad Monitro Blynyddol neu Adolygiad Cynnydd ac ailgofrestru o fewn 3 mis ar ôl y dyddiad yr oedd i fod i gofrestru, byddai’n cael ei dynnu’n ôl o’i astudiaethau. Felly, mae’n hollbwysig cychwyn y broses monitro neu adolygu cynnydd flynyddol ymhell cyn y dyddiad cofrestru fel y ceir amser i’w chwblhau cyn i’r cyfnod cofrestru cyfredol ddod i ben.
8.8	Yn yr Adolygiad Cynnydd 12 mis (neu’r Adolygiad Cynnydd 24 mis yn achos Ymchwilydd Doethurol rhan-amser), bydd yn ofynnol bod Ymchwilwyr Doethurol a gofrestrwyd ar sail MPhil/PhD yn dangos a ydynt wedi cyrraedd y lefel sy’n ofynnol i symud ymlaen i astudio ar lefel PhD.  

YR ACADEMI DDOETHUROL A HYFFORDDIANT I YMCHWILWYR DOETHUROL

1.11 Mae porth ar-lein yr Academi Ddoethurol yn cynnwys yr holl wybodaeth am y rhaglen y bydd ar Ymchwilwyr Doethurol ei hangen, ynghyd â diweddariadau rheolaidd am hyfforddiant, digwyddiadau, cymorth lles, cyfarfodydd a chyfleoedd i sicrhau cyllid. Mae’n ofynnol i Ymchwilwyr Doethurol ymweld â’r porth hwn unwaith yr wythnos o leiaf er mwyn cael gwybod am y cyfleoedd a’r cymorth diweddaraf sydd ar gael.

1.12 Gyda golwg ar hyfforddi Ymchwilwyr Doethurol, mae’r Brifysgol wedi ymrwymo i ddarparu sesiynau rheolaidd o ansawdd da a fydd yn rhoi sylw i ddatblygu sgiliau ymchwil, proffesiynol a phersonol er mwyn sicrhau bod Ymchwilwyr Doethurol yn datblygu’r sgiliau deallusol, ymchwil a throsglwyddadwy sydd eu hangen i wella eu cyflogadwyedd a’u rhoi ar ben ffordd yn eu gyrfa.

1.13 Ym mhob Adolygiad Cynnydd, gofynnir i Ymchwilwyr Doethurol gael trafodaeth ag aelodau’r tîm goruchwylio a’r Cynghorydd Cynnydd Annibynnol ynghylch eu hanghenion hyfforddi er mwyn eu helpu i symud ymlaen. Rhaid gwerthuso anghenion hyfforddi ar y Rheolwr Ymchwil Ddoethurol, drwy’r adran hyfforddiant sy’n caniatáu i’r Ymchwilydd Doethurol asesu sgiliau (neu gymwyseddau) a bennwyd drwy Fframwaith Datblygu Ymchwil Vitae. 

1.14 Mae’r Brifysgol yn cynnig rhaglen hyfforddi hyblyg a pharhaus i Ymchwilwyr Doethurol drwy gydol y flwyddyn academaidd. Dangosir manylion yr holl sesiynau hyfforddi ar yr Academi Ddoethurol. Addysgir pynciau o lawer math, a chofnodir y pynciau hynny a threfnu iddynt fod ar gael yn yr adran ‘Sesiynau Hyfforddi Blaenorol, Fideos ac Adnoddau’ ar yr Academi Ddoethurol. Caiff nifer o sesiynau eu haddysgu’n ‘fyw’ drwy gydol y flwyddyn academaidd ar wahanol adegau o’r dydd (yn cynnwys gyda’r hwyr) drwy gyfrwng Microsoft Teams a thrwy sesiynau wyneb yn wyneb, er mwyn sicrhau bod y sesiynau mor hygyrch â phosibl i’r holl fyfyrwyr. Mewn llawer achos, mae sesiynau allweddol yn cael eu darparu bob chwarter blwyddyn. Gellir archebu sesiynau drwy ddewis y ddolen sydd yn hysbyseb y sesiwn hyfforddi ar yr Academi Ddoethurol (a aiff â’r Ymchwilydd Doethurol at dudalen cofrestru ar y Rheolwr Ymchwil Ddoethurol), ac wedyn cofrestru diddordeb drwy’r dudalen cofrestru ar y Rheolwr Ymchwil Ddoethurol.
9.4	Mae’r Grŵp Ymchwilwyr Doethurol yn trefnu symposiwm blynyddol sy’n rhoi cyfle i Ymchwilwyr Doethurol ddangos/cyflwyno eu gwaith ar wahanol gamau yn ei ddatblygiad, a chael adborth gan ymchwilwyr a chymheiriaid gweithgar. Mae’r digwyddiad hefyd yn cynnwys sesiynau hyfforddi sylfaenol sy’n trafod agweddau ar rolau’r ymchwilydd a’i ddatblygiad proffesiynol.

ARHOLI

10.1	Ceir gwybodaeth fanwl am y gweithdrefnau ar gyfer paratoi a chyflwyno traethawd ymchwil ac am y broses arholi yn y Llawlyfr i Ymchwilwyr Doethurol ac yn y Ganolfan Arholi ar yr Academi Ddoethurol.
10.2	Arholir yr holl Ymchwilwyr Doethurol ar sail eu gwaith drwy adolygiad annibynnol o’u traethawd ymchwil (neu waith cyfatebol) gan ddau arholwr, ac wedyn drwy Arholiad Llafar. Bydd yr Arholiad Llafar yn cael ei gynnal fel arfer o fewn dau fis ar ôl y dyddiad yr oedd yr arholwyr wedi cael y traethawd ymchwil.
10.3	Dylid cynnig Bwrdd Arholi Arfaethedig o leiaf chwe mis cyn dyddiad cyflwyno disgwyliedig y traethawd ymchwil drwy’r Rheolwr Ymchwil Ddoethurol er mwyn iddo gael ei adolygu gan Grŵp Graddau Ymchwil yr Ysgol a Grŵp Graddau Ymchwil y Brifysgol a fydd yn gyfrifol am ei gymeradwyo neu beidio.
10.4	Bydd y Bwrdd Arholi yn cynnwys Cadeirydd annibynnol a dau arholwr. Yn y rhan fwyaf o achosion, bydd un arholwr yn gyflogedig gan y Brifysgol a bydd un o’r tu allan i’r Brifysgol. Fodd bynnag, mewn achosion lle mae’r Ymchwilydd Doethurol yn dal contract cyflogaeth gyda’r Brifysgol, yn cynnwys contract HPL am fwy na chwe awr yr wythnos (ar gyfartaledd dros y flwyddyn academaidd), bydd y ddau arholwr o’r tu allan i’r Brifysgol. Rhaid i’r Cadeirydd fod yn aelod o staff y Brifysgol, yn yr un ysgol (neu gorff cyfatebol) â’r Ymchwilydd Doethurol ond ni chaiff fod yn aelod o’r tîm goruchwylio. Bydd y Cadeirydd yn gyfrifol am sicrhau bod yr arholiad yn cael ei gynnal yn briodol, yn unol â gweithdrefnau’r Brifysgol ar gyfer Arholi ar lefel Doethur. Ceir holl fanylion y meini prawf ar gyfer penodi arholwyr yn y Llawlyfr i Ymchwilwyr Doethurol ac yn y Ganolfan Arholi ar yr Academi Ddoethurol.
10.5	Cyn yr Arholiad Llafar, bydd pob un o’r arholwyr yn cyflwyno adroddiad annibynnol ar y traethawd ymchwil (neu waith cyfatebol) wedi’i seilio ar y meini prawf ar gyfer y dyfarniad, drwy’r Rheolwr Ymchwil Ddoethurol. Ni fydd arholwyr yn cael gweld adroddiadau ei gilydd nes bydd y ddau adroddiad wedi’u cyflwyno. 
10.6	Gall yr Ymchwilydd Doethurol ddewis cael un o’i oruchwylwyr yn bresennol yn yr Arholiad Llafar fel sylwedydd.
10.7	Yn dilyn yr Arholiad Llafar, bydd yr arholwyr yn cwblhau adroddiad ar y cyd, a lunnir gan y Cadeirydd, yn cadarnhau’r deilliant ac yn cynnwys eglurhad o’r rhesymu a arweiniodd at y penderfyniad. Bydd yr adroddiad yn nodi’n glir unrhyw newidiadau sydd eu hangen a bydd yn cynnwys manylion yr amserlen y bydd yn rhaid ei dilyn ar gyfer cyflwyno unrhyw newidiadau drwy’r Rheolwr Ymchwil Ddoethurol. Mae’r Brifysgol yn darparu set o ddeilliannau i arholwyr a rhaid iddynt ddewis yr opsiwn mwyaf priodol o blith y rhain. Ceir manylion y deilliannau sydd ar gael i arholwyr yn y Rheoliadau Graddau Ymchwil Ddoethurol.  
10.8	Fel arfer, bydd yr Ymchwilydd Doethurol yn cael ei hysbysu ar lafar am benderfyniad y panel arholi ar yr un diwrnod ag y cynhaliwyd yr Arholiad Llafar. Darperir cadarnhad ysgrifenedig o argymhelliad y Bwrdd o fewn saith diwrnod ar ôl yr arholiad.   

CYNRYCHIOLAETH MYFYRWYR A MECANWEITHIAU ADBORTH

11.1	Er bod Ymchwilwyr Doethurol yn cael eu hystyried yn fyfyrwyr i ddibenion eu hastudiaethau, mae’r Brifysgol wedi’u hen ystyried yn gymheiriaid academaidd. Felly, mae’r Brifysgol yn ymdrechu i gydnabod statws proffesiynol Ymchwilwyr Doethurol a rhoi mynediad tebyg iddynt at adnoddau ag a roddir i staff.
11.2	Mae’r Brifysgol yn mawrbrisio cyfraniad ei chymuned Ymchwilwyr Doethurol i’r amgylchedd ymchwil yn y Brifysgol ac mae wedi ymrwymo i weithio mewn partneriaeth ag Ymchwilwyr Doethurol i wella a hyrwyddo eu profiad tra byddant yn y Brifysgol.
11.3	Anogir Ymchwilwyr Doethurol i gymryd rhan yn y Grŵp Ymchwilwyr Doethurol sy’n trefnu digwyddiadau academaidd a chymdeithasol ac yn gweithredu fel cyfrwng i unigolion ryngweithio ag uwch reolwyr ymchwil yn y Brifysgol.  
11.4	Mae’r Grŵp Graddau Ymchwil a’r Pwyllgor Ymchwil ac Arloesi yn cynnwys cynrychiolwyr o’r gymuned Ymchwilwyr Doethurol, fel y mae Pwyllgor Moeseg y Brifysgol. 
11.5	Mae’r Brifysgol yn cymryd rhan yn yr Arolwg o Brofiad Ymchwil Ôl-radd (PRES), arolwg blynyddol yn y sector addysg uwch cyfan sy’n gofyn am farn a phrofiadau’r gymuned Ymchwilwyr Doethurol. Mae’r sefydliad yn adolygu adborth a geir drwy PRES ac yn ei ddefnyddio i wella profiad dysgu’r myfyrwyr.
11.6	Fel y nodwyd o’r blaen, rhoddir cyfle i Ymchwilwyr Doethurol wneud sylwadau am eu profiad yn y Brifysgol yn rhan o’r broses monitro neu Adolygu Cynnydd flynyddol. Cyfeirir sylwadau i sylw Cyfarwyddwr Ymchwil ac Astudiaethau Graddedigion y Brifysgol a fydd yn mynd ar ôl unrhyw anawsterau neu broblemau a gofnodwyd.
11.7	Ceisir adborth gan Arholwyr Allanol ar y broses asesu ac arholi. Bydd unrhyw sylwadau a geir yn cael eu hystyried gan y Grŵp Graddau Ymchwil a fydd yn cymryd camau yn ôl yr angen.

CWYNION AC APELIADAU

12.1	Mae’r Brifysgol wedi ymrwymo i ymchwilio’n drwyadl ac yn gyfrinachol i unrhyw gwynion a geir.
12.2	Anogir Ymchwilwyr Doethurol i drafod unrhyw anawsterau gyda’u goruchwylwyr yn y lle cyntaf ond, os nad yw hyn yn ddichonol, dylent gysylltu â’r Arweinydd Astudiaethau Graddedigion neu’r Deon Ymchwil Cyswllt yn eu Hysgol. Mewn achosion lle byddai’r Ymchwilydd Doethurol yn hoffi trafod mater y tu allan i’r Ysgol lle mae’n astudio, dylai gysylltu â’r Dirprwy Gyfarwyddwr Ymchwil.
12.3	Mae’r sefydliad wedi mabwysiadu gweithdrefnau ar gyfer trafod cwynion ac apeliadau ffurfiol sydd wedi’u hamlinellu yn y Llawlyfr Academaidd.

